Document ID: 32013D0662

KOMMISSIONENS GENNEMFØRELSESAFGØRELSE
af 14. oktober 2013
om ændring af beslutning 2009/767/EF for så vidt angår oprettelse, vedligeholdelse og offentliggørelse af positivlister over certificeringstjenesteudbydere, der overvåges/akkrediteres af medlemsstaterne
(meddelt under nummer C(2013) 6543)
(EØS-relevant tekst)
(2013/662/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2006/123/EF af 12. december 2006 om tjenesteydelser i det indre marked (1), særlig artikel 8, stk. 3, og
ud fra følgende betragtninger:
(1)
Kommissionens beslutning 2009/767/EF af 16. oktober 2009 om fastlæggelse af foranstaltninger, der skal lette anvendelsen af elektroniske procedurer ved hjælp af »kvikskranker« i henhold til Europa-Parlamentets og Rådets direktiv 2006/123/EF om tjenesteydelser i det indre marked (2), der forpligter medlemsstaterne til at stille de oplysninger, der er nødvendige til validering af avancerede elektroniske signaturer understøttet af et kvalificeret certifikat, til rådighed. Disse oplysninger opstilles ensartet gennem de såkaldte »positivlister«, der indeholder oplysninger om certificeringstjenesteudbydere, som udsteder kvalificerede certifikater til offentligheden i henhold til Europa-Parlamentets og Rådets direktiv 1999/93/EF af 13. december 1999 om en fællesskabsramme for elektroniske signaturer (3), og som medlemsstaterne overvåger/akkrediterer.
(2)
Praktiske erfaringer med medlemsstaternes gennemførelse af beslutning 2009/767/EF har ledt til den konklusion, at visse forbedringer er nødvendige for at få de størst mulige fordele ud af positivlister. Desuden har Det Europæiske Institut for Telestandarder (ETSI) offentliggjort nye tekniske specifikationer for positivlister (TS 119 612), der er baseret på de forskrifter, der i øjeblikket er omfattet af bilaget til beslutningen, men som samtidig forbedrer de eksisterende forskrifter på adskillige punkter.
(3)
Beslutning 2009/767/EF bør derfor ændres, så der henvises til ETSI's tekniske forskrifter 119 612, og så de nødvendige ændringer for at forbedre og lette gennemførelsen og brugen af positivlister indarbejdes.
(4)
For at give medlemsstaterne mulighed for at gennemføre de nødvendige tekniske ændringer af deres nuværende positivlister, bør denne afgørelse finde anvendelse fra den 1. februar 2014.
(5)
Foranstaltningerne i denne afgørelse er i overensstemmelse med udtalelse fra Udvalget for Tjenesteydelsesdirektivet -
VEDTAGET DENNE AFGØRELSE:
Artikel 1
Ændring af beslutning 2009/767/EF
I beslutning 2009/767/EF foretages følgende ændringer:
1)
I artikel 2 foretages følgende ændringer:
a)
Stk. 1, 2 og 2a affattes således:
»1. Hver medlemsstat opretter, vedligeholder og offentliggør i overensstemmelse med de tekniske forskrifter i bilaget en »positivliste«, der som minimum indeholder oplysninger om overvågede/akkrediterede certificeringstjenesteudbydere, der udsteder kvalificerede certifikater til offentligheden.
2. Medlemsstaterne udarbejder og offentliggør en maskinelt læsbar udgave af positivlisten i overensstemmelse med forskrifterne i bilaget. Hvis en medlemsstat vælger at offentliggøre en menneskeligt læsbar udgave af positivlisten, skal denne positivliste opfylde forskrifterne i bilaget.
2a. Medlemsstaterne underskriver den maskinelt læsbare udgave af positivlisten elektronisk for at sikre dens autenticitet og integritet. Hvis en medlemsstat underskriver en menneskeligt læsbar udgave af positivlisten, sikres det, at denne udgave af positivlisten indeholder de samme data som den maskinelt læsbare udgave, og den underskrives elektronisk med det samme certifikat, der blev brugt for den maskinelt læsbare udgave.«
b)
Følgende indsættes som stk. 2b:
»2b. Medlemsstaterne sikrer, at den maskinelt læsbare udgave af deres positivliste til enhver tid er tilgængelig på stedet for offentliggørelse uden afbrydelser undtagen til vedligeholdelsesformål.«
c)
Stk. 3 affattes således:
»3. Medlemsstaterne giver Kommissionen følgende oplysninger:
a)
det eller de organer, der er ansvarlige for oprettelsen, vedligeholdelsen og offentliggørelsen af den maskinelt læsbare udgave af positivlisten
b)
stedet, hvor den maskinelt læsbare udgave af positivlisten offentliggøres
c)
to eller flere operatører af offentlige nøglecertifikater med forskudte gyldighedsperioder på mindst tre måneder, der svarer til de private nøgler, der kan bruges til at underskrive de maskinelt læsbare positivlister elektronisk
d)
enhver ændring af oplysningerne i litra a) til c).«
d)
Som stk. 3a indsættes:
»3a. Hvis en medlemsstat offentliggør en menneskeligt læsbar udgave af positivlisten, indgives oplysningerne i stk. 3 også for den menneskeligt læsbare udgave.«
2)
Bilaget erstattes af bilaget til denne afgørelse.
Artikel 2
Anvendelse
Denne afgørelse anvendes fra den 1. februar 2014.
Artikel 3
Adressater
Denne afgørelse er rettet til medlemsstaterne.
Udfærdiget i Bruxelles, den 14. oktober 2013.

Labels: 7
3
15